Kommissionens beslutning

af 13. april 2004

om suspension af markedsføring og import af minibægre med gelé, der indeholder levnedsmiddeltilsætningsstofferne E 400, E 401, E 402, E 403, E 404, E 405, E 406, E 407, E 407a, E 410, E 412, E 413, E 414, E 415, E 417 og/eller E 418

(meddelt under nummer K(2004) 1401)

(EØS-relevant tekst)

(2004/374/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed(1), ændret ved forordning (EF) nr. 1642/2003(2), særlig artikel 53, stk. 1, og

ud fra følgende betragtninger:

(1) I henhold til artikel 53, stk. 1, i forordning (EF) nr. 178/2002 kan Kommissionen suspendere markedsføringen eller brugen af en fødevare, som formodes at udgøre en alvorlig risiko for menneskers sundhed, hvis denne risiko ikke kan styres på tilfredsstillende vis ved hjælp af de foranstaltninger, der træffes af de berørte medlemsstater.

(2) Ved Europa-Parlamentets og Rådets direktiv 95/2/EF af 20. februar 1995 om andre tilsætningsstoffer til levnedsmidler end farvestoffer og sødestoffer(3), senest ændret ved forordning (EF) nr. 1882/2003(4), tillades anvendelse af levnedsmiddeltilsætningsstofferne E 400 alginsyre, E 401 natriumalginat, E 402 kaliumalginat, E 403 ammoniumalginat, E 404 calciumalginat, E 405 propylenglycolalginat, E 406 agar, E 407 carrageenan, E 407a forarbejdet Eucheuma-tang, E 410 johannesbrødkernemel, E 412 guargummi, E 413 traganth, E 414 arabisk gummi, E 415 xanthangummi, E 417 taragummi og/eller E 418 gellangummi i levnedsmidler på visse betingelser.

(3) Adskillige medlemsstater har truffet foranstaltninger med henblik på midlertidigt forbud mod markedsføring eller import af geléagtige konfektureprodukter med en fast konsistens i fleksible minibægre eller lignende, der er bestemt til at blive indtaget i én mundfuld, ved at der trykkes på beholderen og konfektureproduktet derved kommer ind i munden, og som indeholder tilsætningsstoffer fremstillet af tang og/eller visse typer gummi, i det følgende benævnt "minibægre med gelé". De pågældende medlemsstater har truffet sådanne foranstaltninger, fordi minibægrene med gelé kombinerer en række risikofaktorer som følge af deres konsistens, form, størrelse og den måde, de indtages på, hvilket medfører en risiko for at de sætter sig fast i svælget og forårsager kvælning. Kommissionen er blevet underrettet om disse foranstaltninger.

(4) Kommissionen har sammen med Den Stående Komité for Fødevarekæden og Dyresundhed behandlet oplysningerne fra medlemsstaterne.

(5) På grundlag af oplysningerne fra de medlemsstater, der har indført nationale foranstaltninger, kan det konkluderes, at minibægre med gelé, der indeholder tilsætningsstoffer fremstillet af tang og/eller visse typer gummi, kan udgøre en livsfare. Minibægrenes form og størrelse og den måde, de indtages på, er ganske vist hovedårsagen, men risikoen hidrører også fra de pågældende tilsætningsstoffers kemiske og fysiske egenskaber, som bidrager til, at minibægre med gelé udgør en alvorlig risiko for menneskers sundhed.

(6) I det foreliggende tilfælde ville advarsel via mærkning ikke være tilstrækkeligt til at beskytte menneskers, navnlig børns, sundhed.

(7) Da de foranstaltninger, visse medlemsstater har truffet, er forskelligartede, og da andre medlemsstater ikke har truffet nogen foranstaltninger, er det nødvendigt med foranstaltninger på fællesskabsplan for at sikre en rimelig beskyttelse af menneskers sundhed.

(8) For at beskytte menneskers sundhed er det nødvendigt at suspendere markedsføringen af minibægre med gelé, der indeholder et eller flere af levnedsmiddeltilsætningsstofferne E 400, E 401, E 402, E 403, E 404, E 405, E 406, E 407, E 407a, E 410, E 412, E 413, E 414, E 415, E 417 og/eller E 418, brugen af de pågældende tilsætningsstoffer i minibægre med gelé og import af minibægre med gelé, der indeholder de pågældende tilsætningsstoffer.

(9) Kommissionen vil høre Den Europæiske Fødevaresikkerhedsautoritet om dette spørgsmål, da det er af betydning for folkesundheden, og den vil på grundlag af autoritetens videnskabelige udtalelse tage denne beslutning op til revision og undersøge, om der er behov for at foreslå Europa-Parlamentet og Rådet en ændring af direktiv 95/2/EF.

(10) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

I denne beslutning forstås ved "geléagtige konfektureprodukter" gelévarer med en fast konsistens i fleksible minibægre eller lignende, der er bestemt til at blive indtaget i én mundfuld, ved at der trykkes på beholderen og geléen derved kommer ind i munden, og som indeholder fødevaretilsætningsstoffer fremstillet af tang og/eller visse typer gummi.

Artikel 2

1. Markedsføringen af minibægre med gelé, der indeholder E 400 alginsyre, E 401 natriumalginat, E 402 kaliumalginat, E 403 ammoniumalginat, E 404 calciumalginat, E 405 propylenglycolalginat, E 406 agar, E 407 carrageenan, E 407a forarbejdet Eucheuma-tang, E 410 johannesbrødkernemel, E 412 guargummi, E 413 traganth, E 414 arabisk gummi, E 415 xanthangummi, E 417 taragummi og/eller E 418 gellangummi, suspenderes.

2. Anvendelsen af E 400 alginsyre, E 401 natriumalginat, E 402 kaliumalginat, E 403 ammoniumalginat, E 404 calciumalginat, E 405 propylenglycolalginat, E 406 agar, E 407 carrageenan, E 407a forarbejdet Eucheuma-tang, E 410 johannesbrødkernemel, E 412 guargummi, E 413 traganth, E 414 arabisk gummi, E 415 xanthangummi, E 417 taragummi og/eller E 418 gellangummi i minibægre med gelé suspenderes.

3. Importen af minibægre med gelé, der indeholder E 400 alginsyre, E 401 natriumalginat, E 402 kaliumalginat, E 403 ammoniumalginat, E 404 calciumalginat, E 405 propylenglycolalginat, E 406 agar, E 407 carrageenan, E 407a forarbejdet Eucheuma-tang, E 410 johannesbrødkernemel, E 412 guargummi, E 413 traganth, E 414 arabisk gummi, E 415 xanthangummi, E 417 taragummi og/eller E 418 gellangummi, suspenderes.

Artikel 3

Denne beslutning er rettet til medlemsstaterne.

Udfærdiget i Bruxelles, den 13. april 2004.

På Kommissionens vegne

David Byrne

Medlem af Kommissionen

(1) EFT L 31 af 1.2.2002, s. 1.

(2) EUT L 245 af 29.9.2003, s. 4.

(3) EFT L 61 af 18.3.1995, s. 1.

(4) EUT L 284 af 31.10.2003, s. 1.